โรงแรมเซ็นทรัลสร้างรายได้ทำสถิติใหม่
เซ็นทรัล สร้างสถิติใหม่ รายได้แตะ 4,500 ล้าน กำไรก่อนพิเศษเพิ่ม 28% เล็งเปิดโรงแรมใหม่ 13 แห่งปีนี้
16 พ.ค. 2556

เซ็นทรัล สร้างสถิติใหม่ รายได้แตะ 4,500 ล้าน กำไรก่อนพิเศษเพิ่ม 28% เล็งเปิดโรงแรมใหม่ 13 แห่งปีนี้
นายธีระยุทธ จิราธิวัฒน์ กรรมการผู้จัดการใหญ่ บริษัท โรงแรมเซ็นทรัลพลาซา (CENTEL) เปิดเผยว่า ผลการดำเนินงานงวดไตรมาส 1 ปี 2556 บริษัทมีกำไรก่อนรายการพิเศษเพิ่มขึ้น 28.8% และรายได้รวม 4,513.6 ล้านบาท เพิ่มขึ้น 787.8 ล้านบาท คิดเป็น 21.1% เมื่อเทียบกับไตรมาสเดียวกันของปีก่อน
ทั้งนี้ ในช่วง 3 เดือนของปีนี้รายได้เติบโตจากธุรกิจโรงแรม 28.8% เป็น 2,350.7 ล้านบาท และธุรกิจอาหารเพิ่มขึ้น 13.8% หรือ 261.6 ล้านบาท เป็น 2,162.8 ล้านบาท มีสัดส่วนรายได้จากธุรกิจโรงแรม 52% และจากธุรกิจอาหาร 48%
กรรมการผู้จัดการใหญ่ กล่าวว่า ในปีนี้บริษัทมีแผนจะเปิดโรงแรมใหม่จำนวน 13 แห่งทั้งในและต่างประเทศ อาทิอินเดีย ศรีลังกา จีน เวียดนาม และมัลดีฟส์ และมีแผนจะเปิดร้านอาหารจำนวน 80 สาขา
นายธีระยุทธ กล่าวถึงธุรกิจโรงแรม มีอัตราการเข้าพัก 84.3% เพิ่มขึ้นเมื่อเปรียบเทียบจำนวน 75.4% ในช่วงเดียวกันปีก่อน และค่าห้องพักอยู่ที่ 4,323 บาท เพิ่มขึ้น 19.5% จากช่วงเวลาเดียวกันของปีก่อน ซึ่งมีปัจจัยสนับสนุนจากจำนวนนักท่องเที่ยวต่างชาติที่เพิ่มสูงขึ้น 19% ในไตรมาส 1 ปีนี้ 
นอกจากนั้น โรงแรมในเครือก็มีผลการดำเนินงานที่ดีอย่างต่อเนื่อง ทั้งโรงแรมเซ็นทารา แกรนด์ แอท เซ็นทรัลพลาซาลาดพร้าว กรุงเทพฯ โรงแรมเซ็นทารา แกรนด์ มิราจ บีช รีสอร์ท พัทยา โรงแรมเซ็นทารา แกรนด์ บีช รีสอร์ท สมุย โรงแรมเซ็นทารา แกรนด์ บีช รีสอร์ท และวิลลา หัวหิน โรงแรมเซ็นทาราแกรนด์ บีช รีสอร์ท และวิลลา ภูเก็ต และโรงแรมเซ็นทารา แกรนด์แอนด์บางกอกคอนเวนชั่นเซ็นเตอร์ แอท เซ็นทรัลเวิลด์ รวมทั้งโรงแรมเซ็นทารา แกรนด์ ไอส์แลนด์ รีสอร์ท แอนด์ สปา มัลดีฟส์ 
ด้านธุรกิจอาหาร มีรายได้รวมเติบโตเป็นผลจากการขยายสาขา การส่งเสริมการขาย รวมถึงการพัฒนาผลิตภัณฑ์อย่างต่อเนื่อง โดยมีแบรนด์ KFC Mister Donut และ Auntie Anne’s เป็นแบรนด์ผลักดันทั้งด้านรายได้และผลประกอบการ จำนวนสาขา ณ สิ้นไตรมาส 1 ปีนี้ มีจำนวน 681 สาขา เพิ่มขึ้น 64 สาขา จากจำนวน 617 สาขา โดยมีอัตราการเติบโตจากสาขาเดิมเท่ากับ 3.2% เทียบจำนวน 3.8% และอัตราการเติบโตของยอดขายรวมทุกสาขาเท่ากับ 14.5% ขณะที่ไตรมาส 1 ปี 2555 เท่ากับ 27.9%
ก่อนหน้านี้บริษัทหลักทรัพย์ ทรีนีตี้ คาดการณ์หุ้นที่มีแนวโน้มถูกคัดเลือกเข้าสู่ดัชนี SET50 ในรอบนี้วันที่ 2 ก.ค. ว่า หนึ่งในนั้นเป็นหุ้น CENTEL จึงแนะนำให้ซื้อ คาดว่าจะได้ผลตอบแทนเฉลี่ยดีกว่าตลาดที่ 6%
สำหรับการซื้อขายหุ้น CENTEL วันที่ 15 พ.ค. พบว่ามีแรงขายในช่วงปลายตลาด มาปิดที่จุดต่ำสุดของวันที่ 37.75 บาท ลดลง 0.50 บาท หรือ 1.31%